
I. Cestujem

Ešte sa mi ozýva v ušiach pre­ni­kavé pískanie lo­ko­mo­tívy a škrí­pa­nie kolies… Ale všetko, hukot, ruch a náhlenie, pre­hlu­šujú slová, môjmu srdiečku najd­rah­šie:

„Zbohom, drahé dieťatko!“

Týmito slovami sa mamička na stanici so mnou roz­lú­čila.

Neborka, horko sa rozp­la­kala. Bolelo ju, že od­chá­dzam, veď sme sa prvý raz v živote roz­chá­dzali…

Brat Vasil neveril, že cestujem, kým stará pestúnka s kočišom ne­zniesli z povaly nebohého oteckov starý cestovný kufor a kým mamička nezačala ukladať doň bielizeň, šaty a knihy. Ne­za­budla mi pribaliť ani obľúbenú bábiku, Lušku, ktorú som nijako nechcela opustiť. Pestúnka zasa pri­ba­lila škatuľu vý­teč­ných buchiet, ktoré vedela tak maj­strov­sky piecť, a balíček sušených fíg, ktoré mi dlho od­kla­dala a scho­vá­vala. Len keď toto videl malý braček Vasilko, rozp­la­kal sa a nemohli sme ho utíšiť.

„Nechoď, Ľudka, preč, ne­opúš­ťaj nás,“ prosil a skrýval si kučeravú hlávku v mojich sukniach.

„Ľudka musí odísť, musí sa učiť, chlapček môj,“ tíšila ho mamička. „Na leto sa nám zasa vráti, a možno ju aj do tých čias nav­ští­vime, ak sa nám podarí dobre predať pšenicu.“

Dobrá mamička! Vedela, že nemôže ani po­mys­lieť, aby prišli za mnou do Pet­roh­radu – žili sme vo veľmi skrom­ných pomeroch – ale chcela potešiť i bračeka, i mňa, lebo sme sa doteraz ešte nikdy ani na deň ne­od­lú­čili.

Nastala chvíľa odchodu. Nikto ne­ra­ňaj­ko­val, ani mamička, ani Vasil, ani ja. Pred bránou čakal koč. Náš koník, za­pria­hnutý do koča, žmurkal drobnými očkami, keď som mu posledný raz podávala kúsok cukru. Všetci domáci sa prišli odobrať odo mňa: kuchárka Katka s dcérou Gapkou, mladý záh­rad­ník Ivas, kočišov brat Ondrej, pes „Tarko“, môj miláčik a verný spo­loč­ník v hrách a konečne drahá stará pestúnka, ktorá od­pre­vá­dzala „dobré dieťatko“ s veľkým nárekom.

So slzami v očiach dívala som sa na láskavé, úprimné tváre, ukladala som si do duše ich žičlivé želania, aby sa mi dobre vodilo. Bála som sa, aby som sa tiež ne­rozp­la­kala nahlas. Bozkala som teda všetkých a sadli sme si s mamičkou a Vasilkom do koča.

Ešte minútka, druhá, švi­hnu­tie biča – a rodný dvor, za­pla­vený zeleňou ovocných stromov, zmizol mi z očí. Z oboch strán cesty roz­kla­dali sa polia, šíre, ne­ko­nečné, rovné polia, ktoré robia našu drahú Ukrajinu človeku takou blízkou a drahou. A deň bol jasný, slnečný, nebo sa vľúdne usmie­valo, ako by sa tiež bolo chcelo so mnou roz­lú­čiť…

Na nádraží nás už čakala pani susedka, stat­kárka, ktorá si šla čosi vybaviť do Pet­roh­radu a ponúkla sa mamičke, že ma zavedie do ústavu, kde sa i ona kedysi vzde­lá­vala.

Na stanici sme nečakali dlho. Čoskoro priletel ne­ná­vi­dený čierny obor, ktorý ma mal odviesť od najd­rah­ších. Ne­pla­kala som. Len mi čosi ťažkého zaľahlo na prsia a dusilo ma v hrdle, keď mi mamička tras­ľa­vou rukou robila krížik na čelo a vešala na hrdlo svätý obrázok v zlatom me­dai­ló­niku.

Tuho som mamičku objala a pritisla som sa k nej. Boz­ká­vala som jej usta­ros­tené líca a belasé, detsky dobré oči, plné sĺz, a sľu­bo­vala som jej tíško:

„Budem sa usilovne učiť, mamička, nemusíš sa trápiť.“

Bozkala som Vasilka a na­stú­pila som do vlaku.

Cesta z Poltavy do Pet­roh­radu trvala celé dva dni a dve noci. Zdala sa mi ne­ko­neč­nou.

Anna Fo­mi­nišna, ktorá ces­to­vala so mnou, sa usi­lo­vala, ako len vedela, aby mi cesta chyt­rej­šie ubehla. Roz­prá­vala mi o Pet­roh­rade, o ústave, ktorý je pet­roh­rad­ským naj­lep­ším ústavom. Aké tam mávali zábavy, keď sa ona tam vzde­lá­vala, ako ich raz nav­ští­vili v ústave cár s cárovnou, že často cho­die­val k nim na návštevu pán minister vy­učo­va­nia, ktorý bol pro­tek­to­rom ústavu, že to bol milý, žartovný pán, ktorý si rád za­žar­to­val s diev­ča­tami a skoro vždy sa smial. Medzi rečou mi každú chvíľku podávala cukrík, pečivo a jabĺčko. Ale nič mi ne­chu­tilo. Mala som ne­pres­tajne pred očami ma­mič­kinu smutnú tvár, ako som ju videla na nádraží, a srdiečko mi stískal žiaľ.

V Pet­roh­rade nás privítal nevľúdny deň. Nebo bolo oblačné, naháňali sa na ňom ťažké čierňavy. Len-len, že sa ne­roz­pr­šalo, kým sme vyšli z nádražia.

Dali sme sa zaviesť do veľkého hotela. Oblokom som videla širokú ulicu, hemžiacu sa ľuďmi a vozmi, plnú huku a ruchu, vysoké domy s mnohými, veľkými oblokmi… ale myš­lienky sa mi túlali ďaleko, ďaleko… pod voľným, jasným nebom rodnej Ukrajiny, v ovocnom sade pri mamičke, malom Va­sil­kovi a starej pestúnke.


II. Noví ľudia - nové dojmy

Keď sme prišli k veľkej, červenej budove v Ni­ko­la­jov­skej ulici, bolo práve poludnie.

„Tu je ústav,“ povedala Anna Fo­mi­nišna. Pri týchto slovách sa mi srdce strašne roz­bú­chalo.

Ešte väčšmi ma prek­va­pil šedivý vrátnik s vážnym a prísnym pohľadom, ktorý nám otvoril dvere dokorán… Vošli sme do prie­stran­nej, jasnej pri­jí­ma­cej izby.

„Doviedli ste nám novú žiačku… mám vás ohlásiť pani ria­di­teľke?“ spýtal sa vrátnik Anny Fo­mi­nišny.

„Áno,“ od­po­ve­dala, „poproste pani ria­di­teľku, aby nás láskavo prijala,“ a povedala mu, ako sa volám.

Ani ho nebolo počuť, tak tíško vošiel do susednej izby a hneď sa aj vrátil, hovoriac:

„Nech sa vám páči, pani ria­di­teľka prosí.“

Vošli sme do neveľkej, ale skvostne za­ria­de­nej izby, celej pokrytej po­krov­cami. Medzi oblokmi viseli veľké zrkadlá. Obloky boli za­tia­hnuté ťažkými zác­lo­nami. Na stenách viseli obrazy v po­zlá­te­ných rámoch. Vo vit­rín­kach a pod zvonmi z kryš­tá­lo­vého skla bolo mnoho jemných, skvost­ných ume­lec­kých drob­ností. Keď som sa tak – diev­čatko z dediny – dívala na všetko to bo­hat­stvo, vkus a zladenie farieb, zdalo sa mi, že som v roz­práv­ko­vom zámku.

Oproti nám prišla vysoká, urastená, okrúhla a krásna pani, s vlasmi, bielymi ako sneh. Objala a bozkala Annu Fo­mi­nišnu, nežne ako matka.

„Vitajte medzi nami“ povedala láskavo a po­hlad­kala mi líca.

„To je teda Ľudmila Vla­sov­ská, dcéra Vla­sov­ského, ktorý zahynul v po­sled­nej vojne?“ spýtala sa mojej sprie­vod­kyne. „Rada som, že prišla k nám do ústavu. Deti hrdinov sú u nás vždy vítané. Pričiň sa, diev­čatko, aby si robila česť otec­ko­vej pamiatke.“

Poslednú vetu povedala po fran­cúz­sky a doložila, hlad­ka­júc mi ne­pos­lušné vlasy jemnou, mäkkou rukou:

„Musíme jej pri­stri­hnúť vlasy, ostatné by jej závideli také husté kučery. Anna,“ obrátila sa potom k Anne Fo­mi­nišne, „poďte, za­ve­dieme ju spolu do triedy. Práve je veľká pre­stávka, nech sa hneď zoznámi so spo­lu­žiač­kami.“

„Veľmi rada, pani ria­di­teľka,“ od­po­ve­dala Anna Fo­mi­nišna. Vyšli sme z izby, prešli sme nie­koľ­kými chodbami a vy­stu­po­vali sme širokými schodmi do prvého po­scho­dia.

Na zákrute scho­dišťa bolo zrkadlo. Videla som v ňom vysokú, krásnu dámu, ktorá vedie za ruku malé diev­čatko s dvoma če­reš­ňami miesto očí, a s vlasmi, čiernymi ako smola. „To som ja – Ľudka,“ spa­mä­tala som sa. „Čo si len tu počnem, v tejto nádhere a ne­po­ru­ši­teľ­nej prí­snosti?“

Na dlhej chodbe, kde z oboch strán boli triedy, bolo hlučno a veselo. Už na schodoch sme počuli veselú vravu a smiechy, ale ako sme sa zjavili na chodbe, odrazu všetko zatíchlo.

„Pani ria­di­teľka, pani ria­di­teľka ide a s ňou akási nová!“ začula som tlmené šeptanie.

Do­vtí­pila som sa, že tou „novou“ mám byť ja.

Diev­čence sa pre­chá­dzali v pároch aj v sku­pi­nách. Zastali, keď šla pani ria­di­teľka okolo a klaňali sa jej na pozdrav. Oči všetkých sa vpíjali do mňa, po­bled­nu­tej ne­oby­čaj­nými dojmami a oča­ká­va­ním.

Vstúpili sme do prvej triedy, kde bolo veselo a živo. Niekoľko diev­če­niec sa hralo s veľkou bábikou v pestrých šatách. Iné zasa kreslili čosi na tabuľu a ostatné ob­stú­pili dámu v belasých šatách a od­po­ve­dali jej úlohy, ktoré mali na druhý deň.

Keď pani ria­di­teľka vstúpila do triedy, hneď všetky stíchli, po­klo­nili sa jej a uprene sa zadívali na mňa.

„Deti,“ oslovila ich pani ria­di­teľka, „doviedla som vám novú spo­lu­žiačku, Ľudmilu Vla­sov­skú, ujmite sa jej a spria­teľte sa s ňou.“

„Slečna učiteľka,“ obrátila sa k dáme v belasých šatách, „po­sta­rajte sa, prosím vás, o novú žiačku.“ Potom chytila Annu Fo­mi­nišnu za ruku a povedala jej: „Poďte, Anna Fo­mi­nišna, nech sa diev­čatko spria­telí so spo­lu­žiač­kami.“

Anna Fo­mi­nišna sa odobrala odo mňa.

Bolo mi ne­vý­slovne smutno. Jej odchodom pretrhla sa posledná nitka, ktorá ma ešte spájala s domovom…

„Bozkajte za mňa mamičku,“ pošepla som jej s ťažko za­dr­žia­va­ným plačom.

Objala ma a odišla s pani ria­di­teľ­kou.

Keď dvere za nimi zapadli, cítila som sa veľmi osamelou.

Stála som upro­stred triedy, okolo mňa všetky žiačky: počerné, pobelavé, čer­ve­no­vlasé, veľké a malé – ale všetky také cudzie a neznáme.

„Ako ti priez­visko? Ne­ro­zu­mela som dobre pani ria­di­teľku,“ spýtalo sa ktorési diev­čatko.

„Ako sa voláš?“

„Koľko máš rokov?“

„Odkiaľ si?“

„Máš rada koláče?“ ozval sa hlások z jednej strany.

Ani na jednu z týchto otázok nestihla som od­po­ve­dať.

„Vla­sov­ská,“ začula som výrazný hlas pani tried­ničky[i] v belasých šatách. „Poďte, ukážem vám, kde budete sedieť.“

Strhla som sa. Prvý raz v živote ma zavolali len priez­vis­kom. Dotklo sa ma to ne­prí­jemne.

Pani učiteľka ma chytila za ruku a doviedla do prvej lavice. Mala som sedieť pri ble­duč­kom diev­čatku s dlhými, li­go­ta­vými čiernymi vrkočmi.

„Prin­cezná Dža­va­chová,“ oslovila pani tried­nička bledé diev­čatko, „ukážte Vla­sov­skej, čo sa máte učiť na zajtra a poučte ju, aké tu máme poriadky.“

Diev­čatko vstalo a pozrelo na pani učiteľku veľkými, čiernymi, nedetsky vážnymi očkami.

„Áno, slečna učiteľka, spravím všetko, ako si želáte,“ od­po­ve­dalo zvonivým, trošku hrdelným hlasom, z ktorého vy­znie­val ne­oby­čajný, celkom neznámy prízvuk, a sadlo si.

Aj ja som si sadla do lavice.

Pani učiteľka odišla a diev­čence sa zasa zhŕkli ku mne.

„Odkiaľ si?“ spýtala sa veselá, tučná, blon­dínka s noštekom dohora.

„Od Poltavy.“

„Ľaľa, je Cho­cho­luška! Cha, cha, cha, cha! Je Cho­cho­luška!“ vypukla veselým, úprimným smiechom.

„Nie som Cho­cho­luška,“ bránila som sa nesmelo. „Mamička má tam majetok, ale po­chá­dzame z Pet­roh­radu… Na Ukrajine som sa narodila a vyrástla.“

„A to ešte vravíš, že si nie Cho­cho­luška!“ smialo sa zlé dievča ďalej. „Pozrite len, oči aj vlasy ako cho­cho­lácke… Ale po­čkajme… možno sa mýlim… Nebudeš ty Cigánka? Cha, cha, cha, cha… Naozaj, vyzerá, ako Cigánka… len sa na ňu dobre pozrite, diev­čence!“

Hlava sa mi krútila. Ustatá a vy­čer­paná cestou a mnohými novými dojmami, som len veľmi ťažko mohla strpieť tieto ne­ľú­tostné poznámky.

„Dajte jej pokoj!“ ozvala sa moja susedka, to isté bledé diev­čatko, ktoré pred chvíľkou pani tried­nička nazvala prin­cez­nou Dža­va­cho­vou. Za­ču­do­vala som sa, akým roz­ka­zo­vač­ným tónom kričala na diev­čence. „Čo vás do toho, či je Cho­cho­luška, alebo Cigánka! Ty, Belská, ty si len taká sprostá po­smie­vačka, a nič viac!“ dodala, dívajúc sa na tučnú blon­dínku. „Choďte si na miesta! Musím Vla­sov­skej ukázať úlohy!“

„Dža­va­chová, Ninôčka Dža­va­chová bude anjelom-strážcom novej žiačky,“ ozvalo sa zo všetkých strán. „Počuješ, Belská, len sa ešte raz opováž vy­smie­vať novú!“

„Veru, veru sa už ne­opo­vá­žim. Nechcem mať nič s Jej Ve­li­čen­stvom!“ odsekla Belská a odišla od nás.

Keď sa i ostatné rozišli, pozrela som vďačne na svoju ochran­kyňu.

„Nevšímaj si ich,“ povedala mi tíško. „Vieš, Belská je už taká, pre­na­sle­duje každú novú.“

„Ako sa voláte?“ spýtala som sa jej, lebo ma jej isté, rozhodné vy­stu­po­va­nie celkom očarilo.

„Som Nina Dža­va­chová-ogly Dža­ma­tová, ale volaj ma len Ninou. Ak chceš, môžeme byť pria­teľ­kami.“

Podala mi ruku.

„Ach, veľmi rada!“ po­po­náh­ľala som sa s od­po­ve­ďou a nahla som sa k nej, chcela som ju bozkať.

„Nie, nie, ne­boz­ká­vaj! Nemám to rada! Všetky sú na­vyk­nuté na ob­li­zo­va­nie, ale ja to nerada… Takto je to úp­rim­nej­šie…“ a zasa mi stisla ruku. „A teraz ti ukážem, čo sa máme naučiť na zajtra.“

Za­cen­galo. Nemohla mi už ukázať úlohy. Všetky diev­čence sa roz­pŕ­chli na miesta. Bolo po pre­stávke. Do triedy vstúpil profesor fran­cúz­štiny.





Poznámky:

[bookmark: note0]i tried­nička – triedna učiteľka,ktorá zod­po­ve­dala za štu­dentky aj mimo vy­učo­va­nia


III. Vyučovanie

Chudý pán profesor, plešivý, s belasými oku­liarmi na očiach, zdal sa mi veľmi prísnym.

„Monsieur Rotte je dobrák,“ pošepla mi Nina, ako by mi bola uhádla myš­lienky.

„Máme novú žiačku!“ ozvala sa Belská pisk­ľa­vým hlasom.

„Prosím?“ spýtal sa, lebo ju dobre ne­ro­zu­mel.

„Čušte, Belská!“ zakríkla ju pani tried­nička, ktorá bola v triede na všetkých vy­učo­va­cích hodinách.

„Do všetkého pchá nos!“ povedala mi Nina s hnevom.

„Renová, poďte nám roz­po­ve­dať, čo ste sa na dnes naučili,“ vyvolal Francúz.

Z po­sled­nej lavice vyšlo vysoké, okrúhle diev­čatko a pomaly, ako by sa mu nechcelo, poberalo sa ku stolíku.

„To je Katka Renová,“ vy­svet­ľo­vala mi susedka tíško, najväčší leňoch v triede.“

Renová začala od­po­ve­dať La­fon­tai­novu bájku, ale po nie­koľ­kých slovách zastala, hoci jej pán profesor veľmi pomáhal.

„Zase ste sa neučili,“ povedal jej konečne a zapísal jej do notesa dva­nás­tku, naj­hor­šiu známku.

Pani tried­nička sa výčitavo zadívala na diev­čatko, ktoré sa práve tak pomaly a ľa­hos­tajne vracala do lavice.

„Prin­cezná Dža­va­chová, poďte od­po­ve­dať,“ povedal Francúz a láskavo kývol Nine.

Vyšla z lavice a zastala pred stolíkom. Milým, zvučným, hrdelným hláskom pred­ná­šala zreteľne a výrazne La­fon­tai­novu bájku. Líca sa jej roz­ho­reli, oči roz­jas­nili, takto oživená zdala sa veľmi bystrou a ne­oby­čajne krásnou.

„Ďakujem vám, dieťatko,“ povedal láskavo starý pán profesor, keď do­kon­čila.

Vrátila sa ku mne a sadla si. Na tvári sa jej ihral úsmev, ktorý ju robil ešte krajšou. V tej chvíli sa mi zdalo, že Ninu poznám už veľmi dávno, a že ju mám veľmi rada.

Pán profesor skúšal ďalej. Pred katedru sa dostali skoro všetky žiačky. Niektoré vedeli veľmi biedne, ale zväčša pred­ná­šali dobre. Jednako naj­lep­šie zo všetkých od­po­ve­dala Nina.

„Dal vám jednotku?“ spýtala som sa prin­cez­nej šeptom.

Vedela som, že je v ústave naj­lep­šou známkou jednotka alebo až nulka, a naj­hor­šia dva­nás­tka, lebo mi to ešte cestou vy­svet­lila Anna Fo­mi­nišna.

„Nevykaj mi, veď sme pria­teľky!“ od­po­ve­dala mi Nina a usmiala sa. „O chvíľku zacengá, potom si všetko po­roz­prá­vame.“

Pán profesor sa roz­prá­val s pani tried­nič­kou. Iste hovorili o mne, lebo hneď potom ma vyvolal a dal mi čítať z fran­cúz­skej učebnice.

Zľakla som sa. Mamička skvele ovládala niekoľko cudzích rečí a pilne ma učila fran­cúz­štinu. Ale teraz som bola celkom v pomykove, bála som sa vysloviť fran­cúz­ske slovíčko, aby sa mi tie neznáme diev­čence ne­vys­miali. Len Ninin po­vzbu­dzu­júci pohľad mi dodal smelosti. Začala som čítať zreteľne a jasne. Francúz kýval spokojne hlavou, potom pozrel na Ninu a povedal žartom:

„Dajte si pozor, prin­cezná Dža­va­chová, budete mať ne­bez­pečnú kon­ku­ren­ciu.“

Za­cen­galo a pán profesor vyšiel z triedy.

Po fran­cúz­štine sme mali krasopis. Dostala som zošit s pred­pí­sa­nými pís­me­nami, práve taký, ako mala susedka Nina.

Ticho a po­zor­nosť fran­cúz­skej hodiny sa na kra­so­pis­nej hodine pre­me­nili na šum a po­lo­hlasnú vravu. Maličká, vráskavá pani učiteľka darmo kričala, darmo sa namáhala, ako len vedela, aby v triede bolo ticho. Nikto ju ne­po­čú­val. Každá si robila, čo chcela. A keď potom zavolali pani tried­ničku do ria­di­teľne, nastala v triede celá búrka kriku.

„Antónia Va­di­movna,“ kričala Belská, „už som napísala „čierny monument“. Čo teraz písať?“

„Hneď, hneď,“ od­po­ve­dala jej stará pani učiteľka a vliekla sa k nej pomedzi lavice.

Pri mne sedela Nina Dža­va­chová, sklonená nad zošitom, hrýzla sa do vy­pla­ze­ného jazýčka a sta­rost­livo kreslila akési haky-baky.

Po hodine sme šli na večeru. Pani tried­nička nám kázala, aby sme si stali do párov.

„Môžem ísť s tebou? „ spýtala som sa Niny a stala som si k nej.

„Neviem veru, som väčšia ako ty,“ od­po­ve­dala mi. Ale keď videla, že som zo­smut­nela, dodala: „Počkaj, spýtam sa pani tried­ničky.“

Malú prin­ceznú mali v ústave iste všetci radi. Slečna učiteľka Arnová, rodom Fran­cúzka, jej hneď dovolila ísť so mnou, keď vypočula jej prosbu.

Šli sme v pároch do jedálne, ktorá bola v prízemí. Žiačky os­tat­ných tried už tam boli a čakali na modlenie.

„Nová! Nová!“ bolo počuť šepot zo všetkých strán. Všetky oči sa upierali na mňa, veď som ešte vždy mala oblečené „vlastné““ šaty ško­ri­co­vej farby, ktoré sa ostro odrážali od ústavnej rov­no­šaty: zelených šiat s bielym go­lie­ri­kom, bielych ochran­ných rukávov a bielej zásterky.

Do­zor­kyňa – žiačka naj­vyš­šej, siedmej triedy – sa po­mod­lila modlitbu pred jedením a všetky sme si posadali za stoly. Za každým stolom sedelo desať diev­če­niec.

Nemohla som jesť. Naľavo odo mňa sedela Nina Dža­va­chová a napravo Maňa Ivanová, mocné, vždy veselé diev­čatko s krátko ostri­ha­nými vlasmi.

„Vla­sov­ská, nechceš rezeň?“ kričala na mňa Belská ponad celý stôl. „Nechceš? Daj mi ho teda!“

„Nebuď sprostá! Musíš zjesť, čo dostaneš,“ povedala mi Nina Dža­va­chová a v očiach sa jej zablyslo. „A ty, Belská, hanbi sa žobrať!“ obrátila sa k Belskej.

Belská stíchla, ale nie nadlho. O minútku sa obrátila k su­sed­nému stolu:

„Diev­čence, ktorá mi vymeníte rezeň za cukrové?“

Hladné diev­čence sa s chuťou pustili do vy­c­hlad­nu­tých rezňov. Ani neviem ako mi prišli na um chutné a šťavnaté prírodné rezne s ci­buľ­ko­vou omáčkou, ktoré naša Katka doma tak skvele pri­pra­vo­vala.

„Vla­sov­ská, jedz,“ núkala ma Nina.

Nemohla som jesť.

„Pozrite Renovú, dostala dva­nás­tku a je celkom pokojná,“ ozval sa slabý hlások z konca stola.

Prostred jedálne stála lenivá Renová na očiach celého ústavu bez zásterky. Takto bez zásterky stáť, bolo častým trestom v ústave.

„Po­tres­tali ju, lebo dostala dva­nás­tku,“ po­kra­čo­val ten istý hlások.

Vravelo to veľmi pekné, belaso oké diev­čatko, ktoré sa zdalo najviac osem­roč­ným.

„Aj také maličké deti pri­jí­majú do ústavu?“ spýtala som sa Niny.

„To je „Drobček““ – od­po­ve­dala Nina – „nie je maličká, má už jedenásť rokov. Pre­zý­vame ju „Drobček“, ale volá sa Ľudka Marková. Pani ria­di­teľka ju má veľmi rada a všetky „belásky“ – pani učiteľky v belasých šatách – sa jej líškajú a tancujú okolo nej.“

„Ako vravíš? Ktože sú „belásky“?“

„Tak voláme pani učiteľky, lebo nosia belasé šaty,“ utíšila mi Nina zve­da­vosť a dojedala rezeň, ktorý páchol ste­a­rí­nom.

Dojedli sme. Zase sa do­zor­kyňa po­mod­lila, zasa sme si po­sta­vali do párov a takto sme sa vrátili do tried.

„Ninôčka, chceš buchty a figy?“ spýtala som sa Niny, lebo mi prišli na um maškrty, ktoré mi dobrá pestúnka zabalila na cestu.

Ale, keď som si spo­me­nula na pestúnku a jej dobroty, začalo ma čosi štekliť v hrdle a bolo mi do plaču. Ako v hmle zjavili sa mi pred očami blízke, drahé tváre.

Oprela som si hlavu o lavicu a rozp­la­kala som sa.

Nina hneď vedela, prečo plačem.

„Uspokoj sa, Kav­čička… Tým si ne­po­mô­žeš,“ tešila ma a nazvala ma Kavkou, lebo som mala čierne vlasy ako kavka… „Všetkým nám bolo sprvu smutno… ale časom si zvykneš… Aj ja som sa trápila ako vtáča v klietke, keď ma sem doviedli z Kaukazu. Prvé dni mi bolo strašne smutno a ťažko, myslela som, že tu ani ne­pri­vyk­nem. S nikým som sa nevedela spria­te­liť, nikto sa mi nepáčil. Chcela som ujsť, a vidíš… teraz som tu ako doma. Keď mi je smutno, za­spie­vam si niektorú z rodných kau­kaz­ských pes­ni­čiek… A hneď mi odľahne, hneď mi je veselšie, lepšie, ra­dost­nej­šie…“

Hrdelný diev­čen­ský hlások so zre­teľ­ným kau­kaz­ským prí­zvu­kom ma sladko čičíkal. Cítila som na ku­če­ra­vých vlasoch Nininu ruku a slzy mi pomaly schli.

O desať minút sme sa už hostili ma­škr­tami, ktoré som si doniesla z domu, a ktoré mi ústavný sluha vyniesol hore do triedy. Ukázala som prin­cez­nej bábiku Lušku. Ale skoro ani ne­poz­rela na ňu. Povedala mi, že sa s bábikami nikdy rada nehrala. Roz­prá­vala som jej o našom koníkovi, o psíkovi Tarkovi, o Gapke, o krásnych plných ružiach, ktoré pestoval náš záh­rad­ník Ivas. Ale nemohla som jej roz­prá­vať o mamičke, o Va­sil­kovi a o starej pestúnke, lebo som sa bála pri­po­mí­nať si ich priživo. Už pri spo­mienke na nich tisli sa mi slzy do očí a vedela som, že moja nová pria­teľka nemá rada slzy.

Nina ma pozorne počúvala a často mi pre­ru­šila reč otázkami na to, čo ju naj­väčšmi zau­jí­malo.

Ani sme sa ne­naz­dali a prišiel večer. O ôsmej zacengal zvonček a bolo po zábave.

Po­sta­vali sme sa do párov a šli sme do spálne.


  
   IV. V spálni
  

  
   Obdlžníkovitú, veľkú izbu so štyrmi radmi železných postelí osvetľovali dve plynové lampôčky. Pri spálni bola umyvárňa so širokým, medeným válovcom, nad ktorým bolo asi dvanásť kohútikov na púšťanie vody.
  

  
   „Princezná Džavachová, zdá sa mi, že Vlasovská môže spávať vedľa vás. Je susedná posteľ ešte voľná?“ spýtala sa slečna triednička.
  

  
   „Áno, slečna učiteľka. Spávala tu predtým Fedorová, ale je ešte v nemocnici.
  

  
   Osud mi bol veľmi priaznivý, keď dožičil, že som mohla aj spávať blízko Niny. Nina mi ochotne poukazovala, ako si mám odostlať posteľ na noc, pomohla mi poukladať veci do nočného stolíka, ktorý bol pri každej posteli. Potom vyňala zo skrine nočnú košieľku, kabátik a stužku do vlasov a začala si rozčesávať dlhé, čierne vlasy.
  

  
   Nevedela som sa na ňu vynadívať.
  

  
   „Aké máš krásne vlasy, Ninôčka!“ nemohla som sa zdržať, aby som jej hneď nepochválila vlasy.
  

  
   „U nás na Kaukaze majú všetky ženy také vlasy. Aj teta, aj nebohá mamička mali práve také vlasy,“ povedala Nina trošku hrdo, ale s akýmsi tichým smútkom… „A kto je toto?“ spýtala sa, keď vyňala z mojich vecí oteckovu fotografiu.
  

  
   „To je otecko, ale umrel mi už,“ odpovedala som jej.
  

  
   „Ach, áno, veď som počula, že zahynul vo vojne s Turkami. Pani riaditeľka nám už pred mesiacom rozprávala, že nám pribudne do triedy žiačka – dcéra mŕtveho hrdinu. Ach, ako sa teším, že si to ty! Aj môj otecko je vojak a je veľmi, veľmi udatný. Žije na Kaukaze, v Dagestanskom kraji… a mamička mi už dávno umrela… Bola taká dobrá, taká láskavá, ale vždy bývala smutná. Vieš, Kavčička, mamička bola prostá džigitka, dcéra obyčajného horala… a otecko je kniežaťom. Uniesol ju rovno z aula a oženil sa s ňou. Mamička často plakávala, lebo jej bolo smutno za domovom a onedlho umrela. Často, veľmi často spomínam, aká bola dobrá a krásna. Na celom Kaukaze poznajú našu rodinu… Otecko je generálom a veliteľom pluku. Máme veľké majetky, sme veľmi bohatí… Ako mamička umrela, prišla k nám stará mamička z oteckovej strany… Bola veľmi prísna, vždy sa so mnou vadievala… Kavčička moja,“ rozvravela sa odrazu celkom inakším hlasom, „nikdy si nejazdila na koni? Nie? A vidíš, mňa otecko naučil jazdiť. Mal ma veľmi rád, ale nemohol sa so mnou tak zaoberať, ako by sa bolo vyžadovalo, služba mu nedovoľovala. Ach, Kavčička, keby si vedela aké to bolo skvelé, keď som si mohla zajazdiť na Bleskovi s vetrom opreteky! Zastavovalo mi dych a srdce sa mi rozbúchalo, keď som letela strmým horským chodníkom alebo smaragdovým údolím Kury oteckovi po boku… Viem jazdiť ako hociktorý džigit.1) A tieto sprosté dievčence ma vysmievali, keď som im to rozprávala.“
  

  
   Nezaprela horalku z juhu. Oči jej žiarili ako hviezdy.
  

  
   Cítila som sa veľmi maličkou pred týmto veľmi hrdým, vyspelým a smelým dievčatkom. Veď som sa nikdy neosmelila vysadnúť na nášho krotkého koníka.
  

  
   „Spať, deti, spať, je čas!“ tíšila nás pani učiteľka, ktorá prišla zo susednej izby.
  

  
   Slečna učiteľka Arnová vlastnou rukou stiahla obidve lampôčky, a v spálni nastalo šero.
  

  
   Dievčence, so stužkou zviazanými vlasmi, vyzerali v tejto temnote v posteliach veľmi smiešne.
  

  
   Nina kľačala pred obrázkom, ktorý jej visel nad posteľou, na stužke malinovej farby a vrúcne sa modlila.
  

  
   Aj ja by som sa bola rada pomodlila, ale nemohla som. Odrazu som v duchu videla mamičku, Vasilka, pestúnku, ako živých. Boli mi najdrahšími sprievodcami v detstve. Zreteľne som počula slová, ktorými sa mamička lúčila so mnou, počula som aj Vasilkov detský hlások, ako ma prosí: „Nechoď, Ľudka, nechoď preč!“ a bolo mi tak ťažko a bolestne v tejto cudzej, tmavej spálni, medzi neznámymi dievčatami, že som si zaborila hlavu do podušiek a usedavo som sa rozplakala.
  

  
   Dlho som takto plakala. Pred očami mihali sa mi obrazy drahých doma. Ani som nezbadala, kedy slečna Arnová vyšla zo spálne, a spamätala som sa len, keď sa mi ktosi dotkol pleca.
  

  
   „Ty zasa plačeš?“ spýtala sa Nina tichučkým hláskom a sadla si k mojim nohám.
  

  
   Rozfikala som sa ešte väčšmi.
  

  
   „Neplač, neplač… Radšej sa ešte trošku porozprávame. Sadni si, tak, vidíš… daj si sem nohy, bude nám teplejšie.“
  

  
   Urobila som, ako mi kázala, a usilovala som sa potlačiť slzy.
  

  
   Dávno prešla polnoc a ešte vždy sme si šuškali v temnej spálni. Vypytovala sa ma všetko o domove, o mamičke, o Vasilkovi. Všetko som jej porozprávala, ba ešte aj to, ako málo ovsa sa toho roku u nás urodilo, akého máme v dedine slávneho popa, aká sprostá je Gapka, lebo sa bojí vodných žienok. Rozprávala som jej o svojom dobrom psíkovi Tarkovi, o tom, ako nám v zime ochorel kôň a o všeličom inšom. Počúvala veľmi pozorne, iste ju to všetko upútalo. Všetko jej bolo nové a zaujímavé, veď poznala len zelené gruzínske údolia, horské priesmyky a kaukazských obrov, večne pokrytých snehom. Potom aj ona zablúdila do spomienok a rozvravela sa. Rozprávala s veľkou láskou a oddanosťou o oteckovi. Ako ho vrúcne milovala a ako nenávidela starú mamičku, lebo poradila, aby ju dali do ústavu. Často jej tu bývalo veľmi smutno…
  

  
   „Keby len čím skôr prešli tieto nudné dni…“ šeptala. „Na jar príde otecko a vezme si ma na Kaukaz… Celé leto sa budem radovať, veseliť, jazdiť na koni a blúdiť našimi horami, „ tešila sa roztúžená. Videla som, ako sa jej v tme jagali čierne oči a zdali sa mi neobyčajne veľkými v bledej tvári.
  

  
   Zaspali sme neskoro, veľmi neskoro.
  

  
   Neviem, čo sa snívalo princeznej Džavachovej, mne sa snívali prekrásne, jasné sníčky.
  

  
   Videla som náš majer v parný júlový deň… Šťavnaté, zlatom a červeňou sa blyštiace jabĺčka na košatých jabloniach u nás v sade… Tarko vyplazoval jazyk, chladil sa v chládku pri búde. Pred domom sedela drahá mamička a pred ňou ohromné
  

  
  

  
  

  
  

  
  

 




    Vážení čtenáři, právě jste dočetli ukázku z knihy Medzi priateľkami.

    Pokud se Vám ukázka líbila, na našem webu si můžete zakoupit celou knihu.

